b'\n_START_ARTICLE_\nPopulizem\n_START_PARAGRAPH_\nPopul\xc3\xadzem je oznaka za na\xc4\x8din politi\xc4\x8dnega delovanja, pri katerem politik poudarja, da je na strani\xc2\xa0\xc2\xbbljudstva\xc2\xab\xc2\xa0proti \xc2\xbbelitam\xc2\xab\xc2\xa0in daje obljube, v\xc5\xa1e\xc4\x8dne \xc4\x8dim \xc5\xa1ir\xc5\xa1im dru\xc5\xbebenim slojem. Populizem je protielitisti\xc4\x8dna politi\xc4\x8dna doktrina, ki obstaja tako na levem politi\xc4\x8dnem polu kot na desnem. Torej ni lasten (intrinzi\xc4\x8den) izklju\xc4\x8dno enemu politi\xc4\x8dnemu polu, pa\xc4\x8d pa je vzpon in rast populizma med drugim mo\xc4\x8dno odvisna od nacionalnih, regijskih in zgodovinskih okoli\xc5\xa1\xc4\x8din._NEWLINE_Mudde in Kaltwasser opisujeta, da v literaturi obstaja soglasje o tem, da je populizem v Evropi povezan predvsem s politi\xc4\x8dno desnico in sloni na nacionalni identiteti, medtem ko je populizem v Latinski Ameriki povezan predvsem s politi\xc4\x8dno levico- Po besedah Wodakove in Khosravinika naj bi bil v ve\xc4\x8dini dr\xc5\xbeav Evropske Unije (EU) v vzponu predvsem desni populizem. Od 80-let 20. stoletja pa do dandanes je krepitev desnega populizma v Evropi mo\xc4\x8dno povezana z izklju\xc4\x8devalno (ekskluzivno) politiko, katere tar\xc4\x8da so predvsem priseljenci (imigranti) in narodne manj\xc5\xa1ine. Po drugi strani je levi populizem v Latinski Ameriki v zadnjih letih povezan z vklju\xc4\x8devalno (inkluzivno) politiko, pri kateri naj bi bila raznolika narodnostna sestava vpeta v enotni politi\xc4\x8dni sistem. V Zdru\xc5\xbeenih dr\xc5\xbeavah Amerike je bil populizem povezan z obema politi\xc4\x8dnima poloma, tako z levim (npr. Populisti\xc4\x8dna stranka v 19. stoletju in Novi levi v 60-letih 20. stoletja) kot z desnim polom (npr. Republikanska stranka)._NEWLINE_V Evropi ima populizem predvsem slede\xc4\x8de zna\xc4\x8dilnosti: antiglobalizacija, sekularizem, antikapitalizem in dr\xc5\xbeavni intervenizem v gospodarstvu. Razlika med levim in desnim populizmom v resnici ni velika. Na videz zgleda, da se ne strinjajo glede vpra\xc5\xa1anj priseljevanja in vere. Levi populisti pri\xc4\x8dakujejo, da se bodo priseljenci asimilirali v tej smeri, da bodo tudi sami nasprotovali priseljevanju. Tako na primer levi populisti podpirajo omejitev verskih praks tudi v javnosti. Na tak\xc5\xa1en na\xc4\x8din prikrito delujejo proti priseljevanju, saj uporabljajo le druga\xc4\x8dne na\xc4\x8dine, da pridejo do kon\xc4\x8dnega cilja._NEWLINE_Za finan\xc4\x8dne kroge ne obstaja razlika med levim in desnim populizmom. Oboji so ve\xc4\x8dinoma proti skupni valuti evro, zahtevajo odpis dr\xc5\xbeavnih dolgov, pove\xc4\x8danje javnih izdatkov in podobno. Verjetno sta glavni zahtevi volilca populisti\xc4\x8dne stranke ni\xc5\xbeji davki in vi\xc5\xa1je pla\xc4\x8de. Populisti se ka\xc5\xbeejo kot za\xc5\xa1\xc4\x8ditniki demokracije in trdijo, da je bila ta ugrabljena s strani elit. Kot ljudstvo ali narod opredeljuje le tiste, ki se strinjajo z njihovimi videnji o ureditvi sveta. Njihov pogled na vodenje dr\xc5\xbeave je homogen in kdor se ne strinja z njihovimi idejami, je zaznamovan kot sovra\xc5\xbenik naroda, ki kr\xc5\xa1i in zanika njihove pravice, vrednote in identiteto._NEWLINE_Populizem dojemamo kot slab\xc5\xa1alno oznako zaradi dvoli\xc4\x8dnosti. Uspe\xc5\xa1nost populisti\xc4\x8dne politike predpostavlja tak psiholo\xc5\xa1ki ustroj mno\xc5\xbeic, da sprejemajo besede in obljube namesto u\xc4\x8dinkov. Populisti\xc4\x8dni politiki morajo zaradi tega biti karizmati\xc4\x8dne osebnosti in uporabljati propagando, v\xc4\x8dasih oja\xc4\x8dano s prisilnim poenotenjem (diktatura)._NEWLINE_Populizem je del totalitarnih ideologij, kot so fa\xc5\xa1izem, nacizem in komunizem. Za njih je zna\xc4\x8dilno izrazito poenotenje mi\xc5\xa1ljenja s propagando, posebni dogovori s kapitalom in na drugi strani socialni programi. Zaradi nekompatibilnosti obljub re\xc5\xbeimi, ki zlorabljajo nagovarjanje ljudstva, slej kot prej propadejo, z veliko \xc5\xa1kodo za celotno dru\xc5\xbebo. Populizem kot politi\xc4\x8dni prijem sta izdatno uporabljala koro\xc5\xa1ki J\xc3\xb6rg Haider in italijanski politik Silvio Berlusconi._NEWLINE_Znani zgodovinski zgledi so, poleg fa\xc5\xa1izma in nacizma: argentinski peronizem (Juan Per\xc3\xb3n), \xc2\xbbsocialisti\xc4\x8dna\xc2\xab\xc2\xa0Srbija pod Slobodanom Milo\xc5\xa1evi\xc4\x87em. Na levici izstopa primer Koalicije radikalne levice, znane tudi kot Siriza, ki je na gr\xc5\xa1kih parlamentarnih volitvah leta 2015 osvojila skoraj polovico poslanskih mest, v Latinski Ameriki pa npr. bolivijski politik Evo Morales. Glede na izjavo \xc5\xa1panskega profesorja filozofije Santiago Zabala v spletnem \xc4\x8dasopisu Al Jazeera America so evroskepti\xc4\x8dne populisti\xc4\x8dne stranke radikalne desnice in levice v Evropi zasedle na volitvah za Evropski parlament 2014 tretjino sede\xc5\xbeev: \xc2\xbbNacionalna fronta, Stranka za neodvisnost Zdru\xc5\xbeenega kraljestva in Siriza so zmagali v Franciji, Veliki Britaniji in Gr\xc4\x8diji; Pet zvezd v Italiji, Alternativa v Nem\xc4\x8diji in Zdru\xc5\xbeena Levica v Sloveniji pa so uspeli dobiti ob\xc4\x8dutno podporo.\xc2\xab'